SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Mgr. Roman Herda, CVTI SR, Lamačská cesta 8/A, 811 04 Bratislava, Odbor elektronických informačných zdrojov, sekcia Vedecká knižnica, AJ
Mgr. Eva Zámečníková, CVTI SR, Lamačská cesta 8/A, 811 04 Bratislava, Odbor knižničných fondov, sekcia Vedecká knižnica, AJ

2.  Zahraničná pracovná cesta:
Názov: 8. ročník Konference o šedé literatuře a repozitářích
Miesto: Praha (Česká republika), Národní technická knihovna
Termín a trvanie: 21. október 2015
Účel cesty: účasť na 8. ročníku Konference o šedé literatuře a repozítářích
Náklady na ubytovanie, cestovné výdavky a ostatné nevyhnutné výdavky hradené z projektu NISPEZ II (ITMS: 26220220178 a 26240220083) 

3.  Rámcový program pobytu:
20. 10. 2015                14:10                  odchod z Bratislavy
                                    18:20                  príchod do Prahy
21. 10. 2015                9:30 – 16:30       odborný program konferencie
                                    17:00                  odchod z Prahy
                                    21:30                  príchod do Bratislavy      

4.  Stručný priebeh rokovaní, resp.  študijného pobytu:
Konferencia sa konala v priestoroch Národní technické knihovny v Prahe a bola zameraná na aktuálne témy z oblasti sivej literatúry a spôsoboch jej sprístupňovania a jej prepojenie s publikovanými výstupmi z výskumu a výskumnými dátami, prevádzkou digitálnych repozitárov a právnymi otázkami s tým spojenými.
Program konferencie bol rozdelený do troch blokov. V dopoludňajšom bloku odzneli štyri prednášky: 
V prvej prednáške pod názvom INIS: Repozitář šedé literatury z oblasti jaderné energie  Dobrica Savić priblížila jednu z najväčších svetových kolekcií informácií, prehľad funkcií databázy, možnosti zdieľania informácií, či súčasné problémy a budúci vývoj databázy.
Príspevok Workflow pro propojování výzkumných dat a šedé literatury v repozitáři poskytol návod na  prelinkovanie výskumných dát so sivou literatúrou, ktorý napomáha k zvyšovaniu počtu netextových výstupov z výskumu, ako aj k zvýšeniu zdieľania a opätovného využitia týchto výstupov.
Jana Kratěnová v prezentácii OA k vědeckým publikacím a výzkumným datům v Horizontu 2020 priblížila pravidlá a postup plnenia povinnosti otvoreného publikovania výsledkov vedeckého výskumu realizovaného v programe Horizont 2020. 
Posledný príspevok bloku Právní aspekty primárních výsledků vědy a výzkumu bol zameraný na právne aspekty surovej sivej literatúry, ktorými rozumieme primárne výskumné dáta alebo pracovné verzie vedeckých článkov, teda zatiaľ nepublikované alebo nekompletné vedecké výsledky.
Popoludňajší blok bol otvorený prednáškou Cesta od institucionálního repozitáře k bázi znalostí – případová studie, kde autorka prezentovala výhody skombinovania funkcií klasického repozitára a databázy znalostí na príklade databázy Varšavskej technologickej univerzity.
Inštitucionálny repozitár AMUR, ktorý vznikol pôvodne ako otvorený webový archív univerzitných materiálov predstavila Małgorzata Rychlik v príspevku Role akademické knihovny v šíření šedé literatury – případová studie: Adam Mickiewicz University  Repository.
10 let s šedou literaturou na Univerzitě Tomáše Bati ve Zlíně popisuje cestu budovania a súčasný stav otvoreného repozitára, ktorý knižnica Univerzity Tomáše Bati buduje už 10 rokov.
Posledná prednáška druhého bloku bola rovnako zameraná na právnické otázky. Michal Koščík upozornil v príspevku Doporučené rozdělení odpovědnosti za správu repozitáře mezi zaměstnance a zaměstnavatele na následky nesprávne nastaveného systému zverejňovania a zdieľania zamestnaneckých diel a dát. 
Záverečný blok tvorili tri prednášky. Prvá z nich Co dělat, aby byla data v doktorských disertacích znovu využitelná pro výzkum? poskytla niekoľko odporúčaní pre informačných profesionálov ako možno prispieť k opätovnému využitiu dát z dizertačných prác pre ďalší výskum. 
Cieľom príspevku Problematika zveřejňování různorodých vědeckých výstupů v repozitářích šedé literatury z pohledu Biomedicínského inženýrství bolo povzbudiť vedcov v aktívnom využívaní repozitárov sivej literatúry za účelom zdieľania odborných materiálov.
Posledný príspevok  Parlamentní institut bol predstavením a popisom aktivít Parlamentného inštitútu  ako aktívneho prispievateľa do Národního úložiště šedé literatury.

5.  Odporúčané závery:
CVTI SR je podľa legislatívy zodpovedné za spracovávanie a sprístupňovanie šedej literatúry na národnej úrovni, pričom v aktuálnom období prebiehajú na pôde inštitúcie odborné interné diskusie a realizačné plány zamerané na šedú literatúru a Open Access. Pre Slovensko a CVTI SR je dôležité, že môže čerpať bohaté skúsenosti z rôznych medzinárodných projektov, aplikovať osvedčené postupy a komunikovať so skúsenými odborníkmi. 

6.   Prehľad prinesenej dokumentácie a miesto jej uloženia
Konferenčný zborník bude zverejnený na webovej stránke konferencie -  http://nusl.techlib.cz/index.php/8_rocnik_konference  

7.   Osobitne vyhodnotený očakávaný prínos ZPC
Zástupcovia CVTI SR boli účastníkmi medzinárodnej konferencie o šedej literatúre. Konferencia bola prínosná práve v poskytnutí dobrého prehľadu o aktivitách prebiehajúcich v krajinách, ktoré majú dlhoročné skúsenosti so spracovávaním a využívaním vedeckých dát a pridružených publikácií. 

8.    Spôsob zverejnenia výsledkov ZPC, prenos získaných informácií
Správa zo ZPC bude zverejnená na webovej stránke MŠVVaŠ SR a na intranete CVTI SR.

Súhlasím so zverejnením správy na internete

Správu vypracoval: Mgr. Roman Herda                                           ......................................
                                  Mgr. Eva Zámečníková		              .......................................

Dátum: 23.10.2015
								
Správu schválil:  prof. RNDr. Ján TURŇA, CSc., generálny riaditeľ  ......................................